FAK vra dat regering afstand doen van ‘Die Stem’ se outeursregteDie Stem Die Federasie van Afrikaanse Kultuurvereniginge (FAK) gaan die regering vra om die outeursregte van die voormalige volkslied, “Die Stem”, aan die FAK terug te gee. Dr. Danie Langner, uitvoerende hoof van die FAK, het die aankondiging Donderdagaand tydens die NP van Wyk Louw-gedenklesing in Bloemfontein gedoen. Volgens Langner roep pres. Cyril Ramaphosa se stelling in die parlement op 24 Mei, dat “Die Stem” nie ’n simbool van Afrikaneridentiteit is nie, maar ’n “simbool van diskriminasie, verdrukking en ellende”, om ’n antwoord. “Met die eerste oogopslag staan die president se stelling in skrille kontras met die staatsmanskap van pres. Nelson Mandela wat in die voorwoord van die Nasionale Simbole van Suid-Afrika skryf dat ‘Die Stem’, ‘Nkosi Sikelel’ iAfrika’, die landsvlag en landswapen die manifestasie is van ’n begeerte om nasionale konsensus te bereik,” het Langner uitgewys. Volgens hom kan dit nie ontken word dat die bodem waaruit “Die Stem” ontstaan het Afrikaners se identiteit gevorm het nie. Met “Die Stem” het Langenhoven bevestig Afrikaners hoort in en is van Afrika. “Die vraag aan pres. Ramaphosa is nie of ‘Die Stem’ tot vergetelheid verban moet word nie, maar hoe Suid-Afrikaners op ’n verantwoordelike wyse anderkant die engtes van die politieke debat mekaar se kulturele identiteit en kultuurhistoriese erfenis kan huisves,” het Langner gesê. Dr. Danie Langner van die FAK. Foto: Fak.org.za “In antwoord hierop is die FAK se versoek aan hom eenvoudig: Meneer die president, gee asseblief ons ‘Stem’ terug.” Die FAK se versoek is gesetel in die geskiedenis. Tot 11 Junie 1957 het die outeursreg van “Die Stem” van Suid-Afrika aan die FAK as koördinerende kultuurorganisasie behoort. Daarna is die outeursreg oorgedra aan die Suid-Afrikaanse regering. Deur die outeursreg van die volledige “Die Stem” aan die FAK terug te skenk, kan die regering volgens Langner op ’n simboliese wyse die status van “Die Stem” as ’n Afrikaner-kultuurlied bevestig. “Op dié wyse lig ons ‘Die Stem’ uit die politieke bokskryt, sodat dit as ’n kultuurlied soos ander Afrikanerkultuurliedere in die FAK-Sangbundels gekoester, gesing en bewaar kan word,” het Langner verduidelik, en daaraan toegevoeg dat dit geen invloed op die kopiereg van die Nasionale Lied of die plek van “Die Stem” se paar reëls daarin sal hê nie.